《强斋高使君金书诸经赞》
宋代·释居简

淀蓝蘸楮，屑金作字。去字与楮，经果何似。曰此诸经，即楮与金。

续父厥志，写佛语心。惟佛语心，粤如父志。一点画中，具无量义。

字可悉数，义则无量。欲了其源，冥去来相。强斋大士，年八十馀。

目如心明，作蝇头书。于一蝇头，分可为二。尘毛太华，弗巨弗细。

佛神力故，初不作难。是故北涧，作如是观。

作者简介：释居简（一一六四～一二四六），字敬叟，号北涧，潼川（今四川三台）人。俗姓龙（《补续高僧传》卷二四作王）。依邑之广福院圆澄得度，参别峰涂毒于径山，谒育王佛照德光，走江西访诸祖遗迹。历住台之般若报恩。后居杭之飞来峰北涧十年。起应霅之铁佛、西余，常之显庆、碧云，苏之慧日，湖之道场，诏迁净慈，晚居天台。理宗淳祐六年卒，年八十三，僧腊六十二。